Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης 1254/96/ΕΚ του Ευρωπαϊκού Κοινοβουλίου και του Συμβουλίου περί καθορισμού συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας»

(97/C 30/28)

Στις 25 Σεπτεμβρίου 1996, και σύμφωνα με το άρθρο 129Δ, παράγραφος 1 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για την παραπάνω πρόταση.

Το τμήμα ενέργειας, πυρηνικών θεμάτων και έρευνας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 13 Σεπτεμβρίου 1996 με βάση την εισήγηση του κ. Hernαndez Bataller).

Κατά την 338η σύνοδο ολομέλειάς της (συνεδρίαση της 25ης Σεπτεμβρίου 1996) η Οικονομική και Κοινωνική Επιτροπή υιοθέτησε με 100 ψήφους υπέρ, 1 κατά και 8 αποχές την ακόλουθη γνωμοδότηση.

1. Γενικές παρατηρήσεις

1.1. Η ΟΚΕ εκφράζει την ικανοποίησή της για την παρούσα πρόταση, με την οποία προσαρμόζονται στη σύγχρονη πραγματικότητα οι πρώτοι προσανατολισμοί σχετικά με τα σχέδια που θα συμπεριληφθούν στα Διευρωπαϊκά Δίκτυα Ενέργειας, τα οποία, όπως είχε επισημάνει τότε η ΟΚΕ, είχαν διττό στόχο: να θέσουν τις βάσεις και να καταστήσουν δυνατή από άποψη υποδομών την εσωτερική αγορά της ενέργειας και να συμβάλουν στην ενίσχυση της ενεργειακής συνοχής των απομακρυσμένων και των άκρως απομακρυσμένων περιφερειών της Ευρωπαϊκής Ένωσης.

1.2. Η ΟΚΕ είναι ιδιαίτερα ικανοποιημένη από το γεγονός ότι όχι μόνον εντάχθηκαν σχέδια στα τρία νέα κράτη μέλη αλλά και τα Δίκτυα αυτά εντάχθηκαν στους νέους προσανατολισμούς της εξωτερικής ενεργειακής πολιτικής της Ένωσης, στις χώρες δηλαδή της ΚΑΕ, και, ιδίως, στη νέα ευρωμεσογειακή συνεργασία.

1.3. Εντούτοις, η ΟΚΕ επιθυμεί να επισημάνει τρεις πτυχές που ενδέχεται να μειώσουν την επιτυχία της πρότασης αυτής:

1.3.1. Πρώτον, την ανεπάρκεια των δημοσιονομικών πόρων που προορίζονται για την πραγματοποίηση των μελετών που προηγούνται των σχεδίων, σε συνδυασμό με τις ιδιαίτερες ασάφειες οι οποίες, ειδικά στον τομέα του φυσικού αερίου, ενδέχεται να προκύψουν κατά τη συζήτηση της οδηγίας για την εσωτερική αγορά αυτής της πηγής ενέργειας.

1.3.2. Δεύτερον, την ανεπαρκή και ελάχιστη σημασία που δίνεται στα σχέδια για τις απομακρυσμένες και τις άκρως απομακρυσμένες περιφέρειες, οι οποίες για το λόγο αυτό μπορεί να αποκοπούν από τα οφέλη της βελτίωσης του εφοδιασμού άλλων περιοχών. Η ΟΚΕ επαναλαμβάνει το αίτημά της ώστε τα ιδιαιτέρως σημαντικά σχέδια που αφορούν τις περιφέρειες αυτές να μπορούν, εν τοιαύτη περιπτώσει, να αποτελούν αντικείμενο μερικής χρηματοδότησης από τα Διαρθρωτικά Ταμεία.

1.3.3. Τρίτον, την ελάχιστη σημασία που έχει δοθεί ώστε τα σχέδια αυτά να μην βλάπτουν το περιβάλλον. Η δήλωση του Παραρτήματος «Η απόφαση εκδίδεται με την επιφύλαξη της εκτίμησης των περιβαλλοντικών επιπτώσεων των έργων» είναι ανεπαρκής και θα έπρεπε να έχει ενταχθεί ως ειδικό άρθρο στην καθεαυτό απόφαση.

2. Ειδικές παρατηρήσεις

2.1. Προσθήκη νέας αιτιολογικής σκέψης με το ακόλουθο κείμενο:

«Εκτιμώντας ότι κατά την προσεχή αναθεώρηση του καταλόγου αυτού θα δοθεί ιδιαίτερη σημασία στην ένταξη των ειδικών αναγκών των απομακρυσμένων και άκρως απομακρυσμένων περιφερειών της Ευρωπαϊκής Ένωσης, ώστε να καταστεί δυνατή η εγκαθίδρυση σε αυτές ικανοποιητικών συνθηκών ασφάλειας του εφοδιασμού και πολυμορφίας των πηγών εφοδιασμού.»

2.2. Προσθήκη νέου άρθρου 1α, με το ακόλουθο κείμενο:

«Η παρούσα απόφαση εκδίδεται με την επιφύλαξη της ανάγκης ευνοϊκής εκτίμησης των περιβαλλοντικών επιπτώσεων των έργων, προτού αυτά θεωρηθούν ως οριστικά.»

Βρυξέλλες, 25 Σεπτεμβρίου 1996.

Ο Πρόεδρος της Οικονομικής και Κοινωνικής Επιτροπής

Carlos FERRER